સરખડીની કિંજલ વાળા ઇન્ડિયન યૂથ વિમેન્સ વૉલીબૉલ ટીમની કેપ્ટન પણ છે. તે અત્યાર સુધીમાં ૧૯ વખત નેશનલ અને એક વખત ઇન્ટરનેશનલ કક્ષાએ રમી ચૂકી છે અને ૫ ગોલ્ડ, ૬ સિલ્વર અને ૪ બ્રોન્ઝ મળીને કુલ કુલ ૧૫ મેડલ પણ મેળવી ચૂકી છે. તે માને છે કે રાષ્ટ્રીય-આંતરરાષ્ટ્રીય કક્ષાએ રમનાર ખેલાડીને રાજ્ય સરકાર દ્વારા નોકરી અપાય તેવી કોઈ યોજના બનાવવી જોઈએ જેથી ખેલાડી પોતાનું પ્રદર્શન જાળવી રાખે. તે કહે છે, “રાષ્ટ્રીય કક્ષાએ ટીમ રમવા જાય ત્યારે ફિઝિયોથેરાપિસ્ટ પણ સાથે હોય તેવી વ્યવસ્થા ઊભી કરવી જોઈએ. ૨૦૧૪માં અંડર-૧૯ની ટીમમાં અમે ઉત્તરપ્રદેશના કાનપુર રમવા ગયા ત્યારે હરિયાણા સામેની ક્વાર્ટર ફાઈનલમાં મારો પગ મચકોડાઈ જતાં મને તાત્કાલિક હોસ્પિટલ ખસેડવી પડી અને અમારી ટીમ હારી ગઈ. મારી ગેરહાજરીથી ટીમ હારી એવું નથી, પરંતુ રમત વખતે ફિઝિયોથેરાપિસ્ટની હાજરી હોવી આવશ્યક છે.”